पोर्ट ब्‍लेयर। इंडियन नेवी इस समय एक हफ्ते तक चलने वाली नौसैनिक एक्‍सरसाइज मिलान 2018 का आयोजन कर रही है। अंडमान निकोबार के पोर्ट ब्‍लेयर में हो रहे इस युद्धाभ्‍यास में इस समय 16 देशों के नौसेनाएं हिस्‍सा ले रही हैं। हिंद महासागर क्षेत्र में भारतीय नौसेना की ताकत और उसका दमखम देखने को मिलेगा। दिलचस्‍प बात है कि हिंद महासागर में बढ़ते तनाव के बीच ही इस एक्‍सरसाइज का आयोजन किया जा रहा है। एक तरफ जहां चीन हिंद महासागर में अपना प्रभुत्‍व बढ़ाने की कोशिश कर रहा है तो दूसरी ओर, मालदीव और श्रीलंका में इमरजेंसी लगा दी गई है। जहां मालदीव राजनीतिक संकट के बीच इस एक्‍सरसाइज में शामिल नहीं है तो वहीं श्रीलंका में मुसलमान विरोधी दंगों की वजह से कर्फ्यू के हालात हैं और इमरजेंसी लगा दी गई है।